En mobiltelefon skal i fremtiden koste 10 procent mere end den gør i dag, mens prisen på en vaskemaskine skal stige med 20 procent.

I hvert fald hvis det står til Alternativet. Partiet fremlægger nu et nyt kemiudspil om at lægge afgifter på elektronik, der indeholder farlige kemiske stoffer.

Tankerne bag forslaget er, at de virksomheder, der laver elektronik-produkter, skal fjerne de farlige stoffer, og forbrugerne skal gå efter de mere miljørigtige varer.

- Det vil være et spænd mellem 10-20 procent på elektronikprodukter, der indeholder de her farlige stoffer. Hvis så producenterne har fjernet de farlige stoffer, så kan de få et fradrag i afgiften, og dermed bliver produktet også billigere, siger alternativets miljøordfører, Christian Poll.

Hvis forslaget fra Alternativet ender med at blive vedtaget, vil det blive væsentligt dyrere at investere i eksempelvis en ny telefon.

- Jeg forestiller mig, at man på mobiltelefoner har en afgift på 10 procent. Det vil sige, at hvis man har en telefon til 6.000 kroner, så skal man betale 600 kroner mere for den, hvis den har de her farlige stoffer i sig.

- Mens for en vaskemaskine er det måske 20 procent, vi skal op på for at man begynder at reagere på prisen og gå efter det der er lidt billigere, fordi der ikke er farlige stoffer i, uddyber han.

88 procent af de danske familier har mindst én smartphone i husstanden, viser tal fra Danmarks Statistik. Det gør Danmark til et af de lande i verden, hvor udbredelsen af den digitale lommecomputer er størst. 81 procent af familierne ejer en vaskemaskine, viser tallene videre.

Afgifter rammer skævt

Socialdemokratiet mener også, at der skal gøres en indsats for at få mere miljørigtigt elektronik. Men afgifter er ikke vejen, siger Socialdemokratiets miljøordfører, Christian Rabjerg Madsen og uddyber:

- Hvis man hæver prisen på en telefon med 10 procent, så kan det hurtigt blive en afgift på 1000 kroner. Det kommer til at vende den tunge ende nedad, så almindelige mennesker med almindelige lønninger ikke får råd til en telefon, siger han.

Selv erkender Alternativet også, at afgifter generelt kan have en social slagside

- Alle afgifter rammer socialt skævt. Det gælder cigaretter, benzin, alt hvad man kan finde på af afgifter. Og der skal vi over og kigge på socialpolitikken for at få det regnskab til at gå op.

Så det er okay, at de her kemiafgifter rammer socialt skævt?